b'\n_START_ARTICLE_\nLiitokiekko\n_START_PARAGRAPH_\nLiitokiekko on yleens\xc3\xa4 muovista valmistettu kiekonmuotoinen esine, jonka l\xc3\xa4pimitta on 20\xe2\x80\x9325\xc2\xa0cm ja jossa on py\xc3\xb6ristetyn kannen tapaan taitettu reuna. Muotonsa ansiosta kiekon kannen alapuolinen tila muodostaa kantavan, ilman nostetta synnytt\xc3\xa4v\xc3\xa4n pinnan, kun kiekko heitet\xc3\xa4\xc3\xa4n py\xc3\xb6riv\xc3\xa4\xc3\xa4n liikkeeseen. Ultimatessa k\xc3\xa4ytett\xc3\xa4v\xc3\xa4 kiekko painaa yleens\xc3\xa4 175 grammaa._NEWLINE_Liitokiekosta k\xc3\xa4ytet\xc3\xa4\xc3\xa4n yleisesti my\xc3\xb6s nime\xc3\xa4 Frisbee, joka on kuitenkin leluja valmistavan Wham-O -yhti\xc3\xb6n rekister\xc3\xb6ity tavaramerkki.\n_START_SECTION_\nHistoria\n_START_PARAGRAPH_\nNykyaikaisen liitokiekon historia alkaa vuodesta 1871, jolloin yhdysvaltalaisen William Russell Frisbien The Frisbie Baking Company -niminen piirakkatehdas aloitti myym\xc3\xa4\xc3\xa4n tuotteitaan peltisiss\xc3\xa4 vuoissa. Asiakkaat havaitsivat, ett\xc3\xa4 tyhj\xc3\xa4t vuoat lensiv\xc3\xa4t hyvin ja pian vuokia heiteltiin useilla kampuksilla "Frisbie!" -huutojen kera._NEWLINE_Yhdysvaltalainen keksij\xc3\xa4 Walter Frederick Morrison \xe2\x80\x93 yhdess\xc3\xa4 liikekumppaninsa Warren Franscionin kanssa \xe2\x80\x93 kehitteliv\xc3\xa4t ideaa "lent\xc3\xa4v\xc3\xa4st\xc3\xa4 lautasesta." He toivat markkinoille tuolloin melko uudesta materiaalista \xe2\x80\x93 muovista \xe2\x80\x93 valmistetun version nimelt\xc3\xa4 Pipco Flying-Saucer vuonna 1948. Kumppanuus Franscionin kanssa p\xc3\xa4\xc3\xa4ttyi ja Morrison jatkoi tuotteen kehittely\xc3\xa4 yksin. Vuonna 1955 h\xc3\xa4n esitteli uuden mallin nimell\xc3\xa4 Pluto Platter. Morrison myi keksint\xc3\xb6ns\xc3\xa4 oikeudet Wham-O -nimiselle yritykselle, joka aloitti liitokiekkojen massatuotannon tammikuussa 1957. Vuotta my\xc3\xb6hemmin tuotteen nimeksi vaihdettiin "myyvempi" Frisbee. Ensimm\xc3\xa4inen ammattilaismalli liitokiekosta esiteltiin vuonna 1964.'